La Comissió Europea ha assegurat aquest dimecres que "en línies generals" el pla pressupostari del govern espanyol pel 2018 compleix amb les directives de Brussel·les, però ha advertit que l'esforç pressupostari segueix sent "bastant inferior al nivell recomanat", el que podria suggerir l'exigència de noves mesures en el futur. Madrid només va enviar a la CE una pròrroga dels pressupostos, perquè els nous comptes encara no s'han pogut aprovar. "L'esborrany pressupostari compleix en línies generals amb els requisits del Pacte d'Estabilitat i Creixement", ha assegurat la Comissió en un document, on preveu que es compleixi el dèficit aquest any. Amb tot, pel 2018, la CE pronostica un dèficit del 2,4%, dues dècimes més de l'objectiu marcat, el que podria obligar a prendre noves mesures. En el seu informe, la Comissió Europea també confirma que les previsions espanyoles de creixement incorporen un possible impacte de la crisi catalana, mentre que les europees no. "A diferència de l'esborrany de pressupostos espanyols, la previsió de la CE no incorpora el potencial impacte de la incertesa relacionada amb els fets recents a Catalunya. Hi ha el risc que futurs esdeveniments puguin tenir un impacte en el creixement, la mida del qual no es pot anticipar en aquests moments", assegura la CE. D'altra banda, Brussel·les lamenta el "silenci" de Madrid en les mesures exigides per garantir el compliment del dèficit a totes les administracions. En aquest sentit, la CE diu no tenir notícies de la "revisió" de la llei d'estabilitat pressupostària, on voldria veure un "reforç" dels mecanismes per "evitar o corregir desviacions dels objectius fiscals" marcats per les autonomies.  En l'informe, s'assenyala que la reducció del deute "s'ha alentit perquè el crèdit torna a fluir", fent "repuntar la inversió". "El deute del govern és alt i només es baixa a poc a poc, principalment gràcies al fort creixement. L'atur ha anat baixant ràpidament, però segueix sent molt alt, especialment entre els joves i els aturats de llarga durada", diu la Comissió Europea, que també lamenta que la creació de llocs de feina està basada en una "alta proporció de contractes temporals".

Summary: La CE avala "en línies generals" el pla pressupostari d'Espanya pel 2018 però vol més esforços


El PSC dóna per fet que l’alcaldessa de Santa Coloma de Gramenet, Núria Parlón, i l’alcalde de Viladecans, Carles Ruiz, seran els seus dos únics representants a la nova executiva de Pedro Sánchez que quedarà aprovada al 39è Congrés Federal del partit, mentre que situa la diputada Meritxell Batet en alguna responsabilitat a la direcció del Grup Socialista al Congrés dels Diputats. El primer secretari del PSC, Miquel Iceta, abordarà la configuració de la nova executiva amb el líder del PSOE al llarg de la tarda. Malgrat que el PSC ha arribat a disposar de tres representants a aquest òrgan (com per exemple en l'última executiva de Sánchez), els socialistes catalans es mostren satisfets amb el pes que la seva formació i destaquen  que aquesta serà una executiva més reduïda –està dissenyada per a un màxim de 25 membres- on guanyen pes polític ocupant-se de l’àrea social del partit, que quedarà en mans de Parlón. L’alcaldessa de Santa Coloma, que actualment és responsable de Política Municipal i de Formació del PSC, ocuparà la secretaria de Cohesió Social i Integració al nou equip de Sánchez, una àrea prioritària per a la formació aquesta legislatura. La mateixa Parlón va definir com un “repte apassionant” la seva nova responsabilitat d’impulsar una de les “grans senyes d’identitat” del PSOE.  Carles Ruiz s’encarregarà de l’àrea econòmica relacionada amb turisme, indústria i comerç. Les mateixes tasques –tret de la d’ocupació- que fa com a Secretari d’Economia, Emprenedoria, Treball i Economia Cooperativa del PSC. Sánchez premia la seva tasca durant la campanya de les primàries, en què va ser un dels principals promotors de la plataforma que li va donar suport.   Per contra, les mateixes fonts donen per fet que Meritxell Batet no formarà part del nou equip de Pedro Sánchez. Malgrat que ocupava la secretaria d’Estudis i Programes a l’última executiva del PSOE abans de la dimissió del secretari general del PSOE, els socialistes espanyols reservarien per a Batet alguna responsabilitat a la direcció del Grup Socialista al Congrés dels Diputats.  Tot plegat s’acabarà de configurar en un Congrés on Sánchez ja ha presentat públicament el seu nucli dur. Tan bon punt ha començat el cònclau, el reelegit secretari general del PSOE ha pujat a l’escenari del Palau de Congressos de Madrid entre aplaudiments i crits de ‘president, president’ de la mà de les tres persones que l’acompanyaran en aquesta nova etapa. Són el fins ara portaveu al Congrés, José Luis Ábalos, que esdevindrà la seva mà dreta al partit com a secretari d’Organització; l’exministra Cristina Narbona, que serà la presidenta del partit; i Adriana Lastra, que serà vicesecretària general del PSOE.  Serà una executiva formada majoritàriament per fidels –no hi haurà barons- amb només dues cares discordants: l’exlehendakari Patxi López –amb qui va pugnar a les primàries- que s’encarregarà de la política territorial, i el president de la Junta d'Extremadura, Guillermo Fernández Vara, que presidirà el Consell de Política Federal. "He vist enterraments més moguts" Tot plegat té lloc en un Congrés Federal que és dels més tranquils que es recorden. "He vist enterraments més moguts", ha afirmat un dels barons socialistes en el transcurs de la tarda d'aquest dissabte. Després de la seva reelecció a les primàries del PSOE, Sánchez ha arribat a aquest Congrés amb una majoria de delegats i els crítics han renunciat a presentar batalla en forma d'esmenes o propostes alternatives. Una de les qüestions més espinoses del Congrés és el reconeixement de la plurinacionalitat de l'Estat sembla resolta a l'esmena que l'equip del secretari general ha presentat a la ponència marc del Congrés. Si s'aprova -com és previsible- el PSOE apostarà per recordar la preeminença de "la sobirania del poble espanyol" i "perfeccionar el caràcter plurinacional" de l'Estat. L'únic debat que de moment sembla generar discrepàncies és el de la maternitat subrogada, una qüestió que enfronta les Joventuts Socialistes amb altres del PSOE que rebutgen aquesta pràctica perquè la consideren una explotació. Les esmenes que ha presentat l'equip del secretari general se situen en la línia dels que aposten per prohibir-la.

Summary: El PSC dóna per fet que Núria Parlón i Carles Ruiz seran els seus dos únics representants a l’executiva de Pedro Sánchez


L'Aeroport de Barcelona va acumular 1.110.578 passatgers durant l'agost, un 79,5% menys que el mateix mes de l'any passat, segons les dades publicades aquest divendres per Aena. No obstant això, l'aeròdrom va recuperant poc a poc el passatge després d'un juny nefast per les restriccions (amb menys de 150.000 viatgers) i un juliol per sota del milió de passatgers (872.924). En paral·lel, el nombre d'operacions al Prat en aquest vuitè mes de l'any ha pujat fins a les 14.045 –unes 4.000 més que al juliol- però encara és un 57% inferior a les xifres de l'agost del 2019. Pel que fa al tràfic de mercaderies, des de l'aeroport es van transportar 8.037 tones a l'agost, un 39,1% menys en comparació amb el mateix mes de l'últim exercici.

Summary: 1.110.578 viatgers a l'Aeroport de Barcelona a l'agost, un 79,5% menys que l'any passat


El president de la Generalitat, Quim Torra, ha alertat que sense un confinament total el pic de contagis pot arribar a finals d'abril, i el confinament estendre's al juny. Durant la seva compareixença telemàtica al Parlament per explicar les mesures per la crisi sanitària del coronavirus, Torra ha explicat que el Govern té a sobre la taula diversos informes amb "múltiples escenaris", i una de les possibilitats és que la corba es doblegui passat Sant Jordi. El president ha tornat a exigir al cap del govern espanyol, Pedro Sánchez, que decreti el confinament total el més aviat possible, així com el tancament de ports i aeroports. També ha apuntat que la declaració de l'estat d'alarma va impedir al govern decretar el confinament de Catalunya. El cap de l'executiu ha recordat que els resultats de les decisions sobre el confinament i les restriccions arriben amb dues setmanes de retard, i ha apuntat que cal contemplar "tots els escenaris". En aquest sentit, ha dibuixat la possibilitat que el pic de contagis no arribi fins a finals d'abril, de manera que caldria estendre el confinament fins al juny. "Algunes projeccions no són bones", ha alertat. I, per això, ha asseverat que "cal un esforç ara", per aplanar la corba de contagi. Torra ha insistit que aquest escenari és només un dels possibles, i que es pot evitar si s'actua "urgentment". El president ha admès que les xifres són "molt preocupants", ja que el ritme de contagi és "molt alt" i les afectacions són "greus". Torra ha fet una crida a la "responsabilitat" per minvar els contagis i evitar una major saturació del sistema de salut. Sigui com sigui, el president de la Generalitat ha sentenciat que ni les pitjors perspectives poden paralitzar la ciutadania: "Vindran dies amb llàgrimes als ulls, però ens en sortirem". Torra també ha sigut contundent a l'hora de demanar a l'Estat, altre cop, que intensifiqui el confinament per evitar que el pic de contagis no arribi fins a finals d'abril. El president ha insistit que el confinament "com més dràstic millor", i ha advertit que si el govern espanyol no aplica el tancament total el ritme de contagis pot arribar als nivells dels d'Itàlia. Tot i les crítiques al govern espanyol, ha subratllat que si la Moncloa activa un paquet de mesures més restrictiu amb el confinament tindrà el suport de la Generalitat. Torra també ha interpel·lat el president de Parlament, Roger Torrent -que presidia la sessió-, i la Mesa de la cambra per instar-los a celebrar plens telemàtics després de modificar el Reglament parlamentari. Torra havia demanat comparèixer en una sessió plenària del Parlament de manera telemàtica, i no en una compareixença, com finalment ha fet.  Informe de Salut El Departament de Salut té a sobre de la taula diversos informes amb "múltiples escenaris", segons han confirmat fonts de la conselleria, que canvien "cada dia". Un d'aquests escenaris és que el pic de contagis de covid-19 arribi a Catalunya a finals d'abril, segons un informe avançat per 'Vilaweb', i que en aquest cas situa fins al juny el manteniment del confinament. En concret, situa el pic entre el 24 i el 28 d'abril. Segons l'informe avançat per 'Vilaweb', un cop es doblegui la corba a finals d'abril, caldrà mantenir les mesures de contenció per evitar que hi hagi una segona onada de contagis. El document preveu que a partir del cap de setmana vinent es comencin a notar els efectes del confinament, de manera que s'alenteixi l'augment de positius. Si això es produeix, el pic arribaria el dia 24 i, si no, s'endarreriria fins el dia 28.

Summary: Torra alerta que sense tancament total el pic de contagis pot ser a finals d'abril i el confinament estendre's al juny


El Servei Català de Trànsit i l'Ajuntament de Torroella de Montgrí (Baix Empordà) han acordat fer canvis de la senyalització interna i externa al municipi per fomentar l'ús de vies alternatives i reduir les retencions que es generen al pont d'accés al municipi. Aquest punt acumula importants cues, sobretot durant l'estiu, en el trànsit de pas entre Costa Brava Sud i l'Alt Empordà. Les mesures acordades inclouen, a banda de l'ús d'altres vies properes, una millora de la informació via GPS i a través dels mitjans de difusió de la xarxa del Servei Català del Trànsit. En un comunicat, el consistori ha valorat "molt positivament" l'anunci i confia que es puguin reduir els problemes circulatoris. Els canvis en la senyalització viària es faran a dins i fora del municipi. L'objectiu és evitar que el trànsit de pas entre la Costa Brava Sud i l'Alt Empordà passi pel centre de Torroella. La via no està preparada per rebre aquest volum de vehicles, sobretot a l'estiu, i s'hi acaben generant retencions que a vegades són quilomètriques. Des de l'Ajuntament valoren positivament l'anunci i confien que la mesura permeti millorar la mobilitat dels veïns i dels visitants.  A la reunió, celebrada aquest dimecres hi ha participat el director d'Interior a Girona, Albert Ballesta; la cap del Servei Català de Trànsit (SCT) a Girona, Susanna Poch, el responsable de Gestió del Trànsit del SCT, Jan Peña i caps i sostscaps dels Mossos d'Esquadra. Per part de l'Ajuntament, hi ha assistit l'alcalde, Josep Maria Rufí; el primer tinent d'alcalde, Jordi Colomí; el regidor de Mobilitat, Josep Martinoy, i el cap de la Policia Local, Vicenç Montero.

Summary: Fomentaran l'ús de vies alternatives per reduir les cues al pont de Torroella de Montgrí


IQOXE estudia presentar un ERO temporal durant un any que afectaria tota la plantilla, segons ha apuntat CCOO en un comunicat. L'empresa hauria plantejat l'opció aquest dimecres davant dels representants sindicals. Segons ha explicat el secretari general de CCOO Indústria a Tarragona, José Martín, des de l'organització rebutgen "totalment" la proposta. Martín ha concretat que la intenció d'IQOXE és presentar l'expedient al·legant "causa de força major". Això faria que es presentés directament davant la Generalitat, que hauria de decidir si l'accepta, però sense necessitat de negociació amb els sindicats. Per CCOO es tracta d'un exemple més de "l'actitud mercantilista" de la companyia. Martín ha concretat que un ERO temporal d'aquestes característiques no implica que tota la plantilla es quedi sense feina durant un any, sinó que la companyia triarà la durada i el nombre de persones que acomiadarà temporalment. Fins i tot podrien ser resolucions contractuals rotatòries, ha indicat. Amb tot CCOO ha recordat que "fa només un mes que el conseller delegat d’IQOXE va assegurar que es mantindria l’ocupació de la planta". Per Martín, la decisió no té "cap sentit" empresarial perquè a dia d'avui "tota la plantilla està treballant" en tasques de revisió i manteniment de la maquinària, i en la posada a punt de tots els elements per tornar arrencar la producció. Aproximadament són més d'un centenar d'empleats d'IQOXE, més un altre centenar d'empreses auxiliars. De fet, des de la química han reconegut que volen tornar a produir òxid d'etilè a finals de març. Un dels aspectes que neguiteja els representants dels treballadors és que IQOXE presentaria l'ERO temporal al·legant "causa de força major", fet que li permetria evitar una negociació amb els sindicats. Tot i això, la Generalitat l'hauria d'acceptar, un extrem que Martín ha posat en dubte. En la seva opinió amb l'explosió no es donen els supòsits per aplicar aquesta figura, sinó que caldria, per exemple, un fenomen meteorològic molt potent que impedís l'activitat de la planta durant molt temps.   El representant sindical ha assegurat que no entenen ni comparteixen les intencions d'IQOXE i que batallaran perquè no s'apliqui.

Summary: IQOXE estudia presentar un ERO temporal durant un any que afectaria tota la plantilla, segons CCOO


Els lletrats del Parlament han presentat les al·legacions al Tribunal Constitucional per tal que s'alci de forma immediata la suspensió cautelar arran del recurs del govern espanyol a l'article 135.2 del reformat reglament del Parlament. És el punt que permet que un grup promotor pugui sol·licitar al ple la tramitació per la lectura única d'una proposició de llei, una opció que obriria la porta a la via exprés per les lleis de desconnexió. Segons publica el BOPC aquest dijous, els lletrats creuen que el recurs del govern espanyol es guia per una "naturalesa clarament preventiva", cosa que "no legitima de cap manera la suspensió d'una norma d'abast general". I en aquest context avisa el govern que si s'utilitzés aquesta via per aprovar les lleis de desconnexió, l'executiu espanyol podria aplicar un nou incident d'execució. Per això veuen "notablement desproporcionat" mantenir la suspensió perquè això també implica per extensió tancar la porta a una aplicació d'aquest article que "pugui ser perfectament constitucional".  Els lletrats al·leguen que les suspensions cautelars s'han de fer servir de forma excepcional i en el cas que la vigència d'una normés pogués produir perjudicis irreparables. "La naturalesa clarament preventiva que guia el recurs [...] no legitima en cap cas la suspensió d'una norma d'abast general", adverteixen. Així, els lletrats mantenen que no es debat en el recurs un "possible i hipotètic acte" sinó les regles generals que configuren un procediment legislatiu. "Mantenir la suspensió d'aquestes regles és notablement desproporcionat, ja que significa deixar també en suspens, per extensió i mera precaució, qualsevol possible aplicació de la norma que pot ser perfectament constitucional", escriuen els lletrats.  El Parlament també al·lega que el manteniment de la suspensió pot afectar principis i drets reconeguts a la Constitució i l'Estat. Els lletrats defensen així que reformar el reglament és un "acte d'exercici de l'autonomia parlamentària" i avisen el govern espanyol que invocar l'article 161.2 per presentar un recurs "ha de ser interpretat de forma especialment prudent i restrictiva" quan es tracta d'un reglament parlamentari.  En tercer lloc els lletrats adverteixen que deixar en suspens l'article 135.2 impedeix també que cap grup parlamentari pugui fer servir la via que s'ha obert amb la reforma. "Des del punt de vista de les minories parlamentàries és obvi que l'article ha creat un dret que abans no existia", defensen en les al·legacions. Per això assenyalen que el recurs del govern espanyol fa una lectura incorrecta quan considera un problema de constitucional que s'hagi eliminat el requeriment d'unanimitat per sol·licitar la lectura única. "Resulta fins i tot més respectuós amb el dret de participació política", diu el text que publica el BOPC.  "La més que evidència, per no dir certesa, que el recurs s'ha utilitzat com a mesura preventiva i la desnaturalització que això suposa del sistema de control constitucional contaminen necessàriament la invocació" de l'article 161.2 de la Constitució per part del govern espanyol, defensen les al·legacions.  La setmana passada el TC va rebutjar el recurs de súplica del Govern, just el dia que el TSJC va notificar a la Mesa del Parlament l'admissió a tràmit del recurs d'inconstitucionalitat del govern espanyol, i per tant, la suspensió cautelar contra la qual al·lega ara el Parlament. La cambra catalana va aprovar la reforma del reglament el 26 de juliol.

Summary: El Parlament demana que s'aixequi la suspensió de la reforma del reglament al·legant desproporció i caràcter preventiu


La portaveu d'ERC, Marta Vilalta, ha demanat aquest dilluns la dimissió d'Ignacio Cosidó com a senador "per dignitat democràtica" i que d'entrada el PP el destitueixi com a portaveu del seu grup al Senat. "Algú que diu que aquesta jugada ha estat vital pel PP i pel futur d'Espanya no pot continuar al càrrec ni un minut més; això demostra que l'Estat no funciona com un estat democràtic sinó com una joguina a mans d'alguns que han manat sempre i que utilitzen el sistema judicial per anar contra els que volen canviar les coses", ha assegurat Vilalta en roda de premsa des de la seu del partit. La portaveu dels republicans ha lamentat que Cosidó "presumeixi de controlar la sala" i ho ha emmarcat tot plegat en un episodi "escandalós" per al "mercadeig" de PP i PSOE per formar el ple del CGPJ.  Vilalta ha respost així al contingut d'un xat de Cosidó, que ha avançat el diari digital 'El Español', a altres senadors on assegurava que controlaran el tribunal que ha de jutjar l'1-O "des de darrere" per justificar el pacte amb el PSOE per configurar el Consell General del Poder Judicial (CGPJ).  "És inacceptable com el pacte entre PP i PSOE pretén fer volar pels aires la independència de l'òrgan de govern del consell judicial, això no agrada a ningú", ha insistit Vilalta en aquest sentit.

Summary: ERC demana la dimissió de Cosidó per "dignitat democràtica"


El ple de l'Ajuntament de Sant Andreu de la Barca (Baix Llobregat) ha aprovat aquest dijous una declaració institucional de suport a l'Hospital de Martorell que demana "mesures urgents" per millorar el centre hospitalari. El text aprovat denuncia la situació que viu actualment l'hospital amb "llistes d'espera desmesurades", com en el cas de traumatologia, on la demora "pot arribar a l'any i mig", així com a d'altres especialitats, "com otorrinolaringologia o dermatologia". L'alcalde de Sant Andreu de la Barca, Enric Llorca, considera que les llistes d'espera són "inadmissibles" i diu que "suposen un factor de desigualtat i de manca d’equitat en l’accés i la prestació dels serveis sanitaris a la seva població de referència".

Summary: Sant Andreu de la Barca demana "mesures urgents" per millorar el servei a l'Hospital de Martorell


Una dona de 67 anys ha mort i dues persones més han resultat ferides per intoxicació de fum aquest dissabte a la tarda en un incendi d'habitatge en un bloc de deu plantes a La Llagosta (Vallès Oriental), segons han informat els Bombers de la Generalitat. El foc ha començat al voltant de dos quarts de tres de la tarda a l'edifici situat a la Plaça Catalunya, número 5, de la localitat. Les flames han calcinat un dels pisos de la cinquena planta. Fins al lloc, s'hi han desplaçat nou dotacions dels Bombers de la Generalitat que ja han extingit el foc. Les instal·lacions bàsiques d’aigua i llum de l'immoble han quedat afectades i s'han detectat  esquerdes en dues bigues, fet que ha provocat que el cos recomani als veïns de la cinquena a la novena planta que no dormin a casa seva. Les persones desallotjades de l’edifici número 4 ja han pogut retornar.   (Aquesta actualització afegeix dades de la víctima mortal, de les conseqüències de l'incendi en els subministraments i en l'estructura de l'edifici, i en les recomanacions dels Bombers que els veïns de quatre plantes no dormin a casa seva aquesta nit ) El sinistre s'ha produït hores després que tres persones més perdessin la vida en un incendi en un bloc de deu plantes al barri de Sant Roc de Badalona. El conseller d'Interior, Miquel Buch, s'ha desplaçat fins a la Llagosta després de visitar la localitat barcelonina per fer seguiment i donar suport als equips d’emergències. També ho ha fet el conseller de Treball, Afers Socials i Famílies, Chakir el Homrani. El bloc de La Llagosta té deu plantes amb quatre habitatges cada una. L’incendi ha cremat totalment un dels pisos de la cinquena planta de l’edifici. Quan han accedit a l’interior de l’edifici, els Bombers han localitzat sense vida una dona de 67 anys a l’escala, entre la sisena i la setena planta.  A causa de l'incendi dues persones més han hagut de ser ateses pel fum. Una d'elles és un agent de la Policia Local que ha hagut de ser traslladat a l'Hospital de Mollet, mentre que l'altre ha estat atès 'in situ'. A més de treballar en el pis calcinat, els Bombers també han revisat la resta de domicilis per comprovar si han resultat afectats. Així doncs, la resta d’immobles del mateix replà només han patit danys a les portes d’accés, ja que foc no ha entrat al seu interior. També hi ha hagut danys a l’escala i als tancaments de finestres d’alguns pisos del bloc del costat, el número 4, amb accés al pati de llums. A, més les instal·lacions bàsiques d’aigua i llum de l’edifici han quedat afectades a causa de l’incendi. Pel que fa a l’estructura, a l’espera d’una revisió per part de serveis tècnics municipals, els Bombers han detectat esquerdes en dues bigues i han recomanat als veïns dels pisos de la cinquena a la novena planta que, preventivament, no passin la nit a l’edifici. Les persones desallotjades de l’edifici número 4 ja han pogut retornar.   A més de les nou dotacions dels Bombers de la Generalitat, també hi ha treballat la Policia Local, cinc unitats dels Mossos d'Esquadra, el Sistema d'Emergències Mèdiques i voluntaris de Protecció Civil.

Summary: ACTUALIZACIÓ:Una dona de 67 anys mor en l'incendi d'un habitatge en un edifici de deu plantes a La Llagosta


Treballadors del sector l'hostaleria han tallat durant una hora aquest dimecres a la tarda la Via Laietana per reclamar a la patronal un conveni "digne" de treball a Catalunya. Sota el lema "sí al turisme, sí als nostres drets" s'han concentrat davant la seu de la Confederació Empresarial d'Hostaleria i Restauració de Catalunya. UGT, CCOO i l'associació de KellysBCN han exigit a la patronal increments salarials per damunt del 3% i una millora en la conciliació laboral. Els sindicats han reclamat que el nou conveni posi fi a les externalitzacions de departaments "quan aquests formen part dels serveis essencials de la pròpia activitat". Els sindicats s'han reunit amb la patronal aquest dimecres per negociar el nou conveni laboral. El conveni col·lectiu del sector d'hostaleria i turisme de Catalunya va finalitzar la seva vigència el 31 de desembre de 2016. El seu àmbit d'aplicació són les demarcacions de Girona, Barcelona i Tarragona i  regula les condicions laborals de més de 280.000 treballadors i treballadores. "Des de la finalització de la seva vigència, la patronal no ha volgut fer cas de les nostres reivindicacions per tal de dignificar el conveni i els seus treballadors. La UGT de Catalunya reclama una recuperació salarial, després que les plantilles hagin hagut de suportar amb escreix els efectes d'aquests anys de crisi i, encara més, des de l’aplicació de les reformes laborals. Per aquesta raó, exigim increments salarials per damunt del 3%", ha explicat Jesús Lodeiro, d'UGT Catalunya. "Denunciem que molts hotels han externalitzat els serveis de restauració o el servei de cambrera de pisos, per exemple, part intrínseca de la seva activitat hotelera. Reclamem una fi de les externalitzacions, perquè amb aquestes els treballadors perden drets adquirits amb les negociacions", ha explicat Lodeiro.  Segons han denunciat els sindicats, amb les externalitzacions els treballadors passen a cobrar 700 euros bruts al mes quan al conveni s'hi marquen 1.200. Els sindicats han reclamat 'a igual feina, igual sou'. "Les cambreres d'habitacions d'hotel cobrem 1'5 euros por habitació, per poder tenir un sou de 800 euros hem de netejar 400 habitacions. És un treball inhumà", ha denunciat Vania Arana, membre de l'associació KellysBCN. D'altra banda, Esteban Sarabria, membre de CCOO Catalunya en el sector de l'hostaleria, ha demanat que al nou conveni "s'hi inclogui una millora per la conciliació laboral". "Demanem millors horaris de treball, així com condicions, per poder compaginar la vida laboral i familiar", ha explicat Sarabria. Els sindicats també han demanat a la patronal la regulació de les subrogacions de treballadors en el sector de l’hostaleria, així com les activitats empresarials que es desenvolupen realment en els establiments de degustació.

Summary: Els treballadors de l'hostaleria tallen Via Laietana durant una hora per reclamar un conveni "digne"


La consellera de Salut, Alba Vergés, ha visitat aquest dimecres l'Hospital d'Igualada, el CAP Igualada Urbà i la residència Pare Vilaseca, l'única de titularitat pública. La titular de Salut ha conversat durant dues hores amb els professionals del centre i els ha agraït la seva implicació i el "sobreesforç". En aquest centre la xifra de morts ha passat de 16 a 30 en els darrers quinze dies i totes les defuncions han estat amb símptomes compatibles amb la covid-19, tot i que només en 11 s'ha pogut confirmar el coronavirus. Vergés ha compartit les impressions de present i futur amb els sanitaris de l'Hospital i, més tard, amb els professionals del CAP Igualada Urbà, on s'està concentrant l'activitat de primària de la ciutat.

Summary: Vergés es reuneix amb els sanitaris de l'Hospital d'Igualada, el CAP Igualada Urbà i la residència Pare Vilaseca


FiraTàrrega ha dissenyat per aquesta edició nou itineraris artístics diferents per a segmentar el gruix de la programació i fer-la més accessible a l'espectador. Com ha explicat el certamen, aquests recorreguts artístics estan concebuts per a què els espectadors trobin els espectacles més adients per a gaudir al màxim de la Fira. Enguany els itineraris són nou propostes de menús gastronòmics. Les entrades anticipades es poden comprar online  i funcionen amb el sistema hometicket per a tots els espais d'actuació. Els preus de les sessions de pagament de FiraTàrrega 2018 oscil·len entre els tres i els dotze euros. Una de les novetats d'aquest any és el 'Happy Welcome' amb el 50% de descompte en totes les entrades dels espectacles del dia 6 de setembre, primer dia de la Fira.  Els itineraris seran: 'Gra fort' amb espectacles per a tothom; 'Menú burgès' amb teatre de sala; 'Menú Festa Major' amb espectacles d'entreteniment;  'Menú força' amb arts del circ; 'Menú infantil'; 'Menú lleuger' amb dansa i arts de moviment; 'Menú recomanat' confeccionat per gastronòmics de Recomana.cat; Menú vegà amb muntatges de política, feminisme i eco, i 'Nouvelle cuisine' amb propostes contemporànies.

Summary: FiraTàrrega 2018 dissenya nou itineraris artístics per facilitar el recorregut als espectadors


Persones a favor del projecte de Ferran Adrià a Cala Montjoi han iniciat una recollida de signatures a través d'Internet per defensar la creació de la BulliFoundation. La petició es vehicula a través de la plataforma Change.org i en un dia ja ha recollit 150 signatures. S'adreça tant a l'Ajuntament de Roses (Alt Empordà) com a tots els partits polítics amb representació al Parlament. Els impulsors defensen que és un "equipament únic al món" i demanen a polítics locals, comarcals i regionals que posin en marxa els mecanismes per facilitar que el xef pugui fer realitat el seu projecte al Cap de Creus. Actualment, s'estan executant les obres d'ampliació del 20% de la futura fundació. Per completar el projecte, cal modificar la llei. L'oposició de part del territori i dels ecologistes va fer que el Govern, d'acord amb Ferran Adrià, aturessin la tramitació fa un any. El projecte del Bullifoundation a la Cala Montjoi de Roses avança a un ritme molt lent. De fet, la part més important està en stand-by des de fa un any, quan el Govern i el xef van decidir suspendre la tramitació d'una llei ad hoc per tal de fer realitat el projecte.  L'oposició dels ecologistes i d'altres sectors del territori va forçar la decisió. Des de llavors, l'únic que s'ha desencallat ha estat la primera fase de les obres, que s'estan executant. Amb la llei vigent, el xef només té permís per ampliar un 20% ja que les instal·lacions estan en ple parc natural del Cap de Creus.  Davant d'aquesta situació, persones a favor del projecte han llençat una petició de signatures a Internet a través de Change.org perquè consideren que les comarques gironines estan "a punt de perdre un equipament únic al món sencer". En la petició –que s'anomena 'Sí a la BulliFoundation de Ferran Adrià a Cala Montjoi'-, es subratlla que és un projecte que convertiria la zona "en el centre de la gastronomia d'avantguarda del món".  Missatge als polítics de tots els colors  Per això, els impulsors consideren que cal mobilitzar polítics, emprenedors, gent de la cultura i ciutadans per tal de donar "el més ampli suport possible al projecte". En aquest sentit, la petició va dirigida als polítics tant locals com comarcals i també d'àmbit nacional de tots els colors i se'ls demana que "posin en marxa els mecanismes que facin falta" per facilitar a Ferran Adrià la realització del seu projecte a la Cala Montjoi.  Entre els principals opositors al BulliFoundation hi ha grups ecologistes. En aquest sentit, la petició recull que la creació de la fundació s'ha de fer "respectant i protegint sempre al màxim l'entorn". En només un dia, la petició ja suma més de 150 signatures.

Summary: Recullen signatures a través d'Internet per defensar el BulliFoundation de Ferran Adrià a Cala Montjoi


Una cinquantena de taxis del Camp de Tarragona sortirà dimarts a dos quarts de nou del matí cap a Barcelona per donar suport a les protestes. De moment, el col·lectiu no s'uneix a la vaga, a l'espera de la reunió del sector amb la Generalitat prevista per dimarts al matí i per la qual tenen bones sensacions. El president de l'Agrupació Ràdio Taxi Tarragona, Sergi Marquès, ha explicat que estaran "a l'expectativa" de la trobada i ha afirmat que donen al Govern "un vot de confiança". En cas que la reunió no acabi amb un resultat que considerin positiu, els taxistes de Tarragona tornaran a reunir-se a la tarda per sumar-se a la vaga i concretar-ne la seva durada i els serveis mínims. Una trentena de taxistes de Tarragona, Reus, Salou i Cambrils, entre altres municipis tarragonins, s'han reunit aquest dilluns a la tarda en assemblea per decidir com afronten les protestes per la proposta de regulació del servei de llicències VTC. La trobada, que s'ha allargat dues hores i mitja, ha servit per convocar una caravana de taxis que sortirà a primera hora del matí des del polígon Riuclar cap al centre de Barcelona, on s'uniran amb els taxistes que bloquegen el centre de la ciutat des de divendres. Marquès ha explicat que els taxistes han optat per "enviar un clam de suport a Barcelona" i, alhora, "donar un vot de confiança a la Generalitat pensant que hi ha la disposició d'arribar a un acord" amb el sector. "Abans de decretar la vaga, esperem arribar a bon port", ha assegurat. El president de l'Agrupació Ràdio Taxi Tarragona ha dit que el sector del Camp està "preocupat" pel seu futur: "tenim moltes llicències VTC però encara en venen més, i caldrà veure si ens podrem dedicar al taxi o a una altra cosa". "Amb aquesta normativa, el sector del taxi i les VTC faran la mateixa feina que nosaltres", s'ha queixat. Segons els taxistes, a Tarragona hi ha una cinquantena de llicències i només n'hi hauria d'haver quatre. Al Camp de Tarragona hi ha gairebé 300 taxistes.

Summary: Una cinquantena de taxis de Tarragona s'unirà dimarts a les protestes de Barcelona


La junta de tractament del Centre Penitenciari de Lledoners ha acordat aquest divendres una proposta de 72 hores de permís per a Jordi Sànchez. La presó envia ara la seva proposta al jutjat de vigilància penitenciària, que és qui té la facultat d'aprovar-la o no. Aquesta nova proposta de permís és independent de la de 48 hores que ja ha estat aprovada pel Servei de Classificació de la Generalitat. Aquest mateix divendres, Sànchez ha explicat que no sortirà de la presó per gaudir d'aquest permís de dos dies abans del 25 de gener. El primer pes independentista a gaudir d'un permís penitenciari ha estat Jordi Cuixart, que va sortir de Lledoners aquest dijous durant 48 hores. La proposta de permisos correspon a les juntes de tractament, que valoren cada supòsit en funció de la seva evolució. Les juntes estudien els casos després que els interessats hagin formulat una petició a través d'una instància. Com que, en aquest cas, la proposta de permís supera els dos dies, la ratificació l'ha de fer el jutjat de vigilància penitenciària. Per un permís d'un o dos dies, la decisió final la pren el Servei de Classificació de la Generalitat. Per accedir als permisos corresponents al segon grau, els interns han d'haver complert un quart de la pena, tenir bona conducta i previsió de retorn al centre. Un intern qualificat en segon grau pot proposar fins a 36 dies de permís l'any, amb un màxim de 7 dies consecutius.

Summary: Lledoners proposa un nou permís de 72 hores per a Sànchez que haurà de ratificar el jutjat de vigilància penitenciària


Ja ho ha estat entre el 2015 i el 2019 ACN Barcelona.-L'Organització Mundial de la Salut (OMS) ha tornat a designar l'Institut Català d'Oncologia (ICO) centre col·laborador per al control del tabac. La primera designació va englobar la tasca feta entre març del 2015 i març del 2019. L'ICO és un dels més actius en aquesta tasca a Europa i al món, segons l'OMS, que destaca diverses activitats com la formació en línia de professionals sanitaris en tabaquisme o l'organització de reunions científiques internacionals. El director del centre col·laborador per a l'ICO, Esteve Fernández, destaca que aquesta nova designació permetrà dur a terme intervencions més eficaces, basades en l'evidència, per al control del tabaquisme, que encara és el principal problema de salut pública del planeta. Com a centre col·laborador, l'ICO dona suport a l'OMS en la recerca sobre intervencions per prevenir el consum o per fer-lo abandonar. També estudia els factors que influeixen en l'adopció d'aquest hàbit i col·labora en l'avaluació de programes i polítiques de control del tabac. Així mateix, dona suport a l'OMS en programes de formació per a professionals sanitaris i alhora de fomentar la conscienciació i informació sobre aquesta qüestió, tant a Europa com en altres regions. L’ICO, a través de la Xarxa Catalana d’Hospitals sense fum, se suma a la 20ena Setmana sense fum (del 25 al 31 de maig) per tal de sensibilitzar la població de la importància de no iniciar-se en el tabac o d’abandonar-ne el consum. El lema d'enguany és 'Recupera la inspiració!'

Summary: L'OMS torna a designar l'ICO centre col·laborador per al control del tabac


El periodista i escriptor Albert Forns (Granollers, 1982) ha guanyat el I Premi Llibres Anagrama de Novel·la amb l'obra 'Jambalaia', un llibre de viatges sobre un poblet de pescadors reciclat en un santuari de surfers i 'hipsters' de Nova York. La novel·la retrata la història d'un jove escriptor a la recerca de la seva segona novel·la, que acaba teixint un dietari on descriu els seus pensaments mentre que, alhora, intenta mantenir a ratlla una epidèmia d'insectes.  'Joyce i les gallines' d'Anna Ballbona (Montmeló, 1980) ha estat la novel·la finalista al tercer premi que impulsa l'editorial Anagrama i que busca descobrir i potenciar la creació literària en llengua catalana.  'Jambalaia' és un pla típic de Louisiana a base d'arròs, pollastre, pernil cru i, sobretot, molt pebre. Una barreja de "tot el que un pot trobar a la nevera", com ho ha definit el guanyador del premi. Sota la idea d'una mescla de moltes històries, Albert Forns narra la història d'un escriptor alter –que reconeix com un 'alter ego' seu- a la recerca d'una segona novel·la.  Quan s'hi endinsa, li cau a sobre l'"estigma" que acompanya el procés de creació d'una segona obra. Per sortir-se'n, se'n va a viure a un santuari "exòtic" de joves ubicat en el que havia estat un poblet de pescadors als Estats Units, a Montauk, on també viu Edward Albee, que esdevé l'amfitrió d'aquests joves. Albert Forns ha teixit una història amb trets propers a l'absurd tenyit d'un to humorístic.  Una síntesi entre el món rural i l'intel·lectual  Anna Ballbona apel·la a 'Joyce i les gallines' entre dos mons: un de més intel·lectual i un altre de rural, el de la "perifèria de Barcelona", sota l'esbós del Vallès Oriental. L'obra esta protagonitzada per la Dora, una periodista "fastiguejada" per les rutines de la professió. En un viatge a Dublín, coneix un personatge que li revela que té dues grans passions, la literatura de Joyce i les gallines com a animal domèstic.   "Les gallines són l'element simbòlic del seu fastigueig, una situació que no sap canviar, fins que, més tard, tornen a prendre el protagonisme per transformar l'entorn on ella viu", ha explicat Ballbona. Una novel·la travessada per l'absurd que posar focus sobre les rutines periodístiques, els comportaments polítics o ciutadans que no haurien de ser com són Editades al castellà Segons l'editor Jorge Herralde, les novel·les es traduiran al castellà entre la tardor i l'hivern de l'any que ve. Al premi, dotat amb 6.000 euros, s'hi han presentat 41 originals i el jurat ha estat format per Mita Casacuberta, Guillem Gisbert, Imma Monsó, Sergi Pàmies, Isabel Obiols i Jordi Herralde.

Summary: Albert Forns guanya el I Premi Llibres Anagrama de Novel·la amb 'Jambalaia'


La Confraria de Palamós ha tancat un "bon any" de la gamba malgrat que hi ha hagut una gran quantitat de la petita que no s'ha pescat. Des de la Confraria destaquen el fet que, malgrat que s'ha deixat de capturar una gran quantitat de juvenil – així es denomina a la més petita –, les barques han acabat "contentes" a escassos quinze dies de l'aixecament de la veda. A més, les expectatives de cara al 2020 són "millors" ja que tota la que no s'ha pescat haurà crescut i ja serà de mida mitjana. L'altra cara de la moneda és la garota que s'ha vist afectada pel temporal Gloria. En aquest cas, la captura ha estat "més escassa" com a conseqüència de la llevantada. De fet, els pescadors no poden abastir la demanda que tenen. Satisfacció a la Confraria de Palamós després d'un bon any pel que fa a la pesca de la gamba. De fet, en general, la confraria s'ha mogut en unes xifres similars a les 2018. En concret, el 2019 es va tancar amb una facturació de 9,4 MEUR, 200.000 menys que l'any anterior. En aquest sentit, la seva gerent, Cristina Mañas, ha reconegut que estan "satisfets". "Hem aconseguit mantenir-nos en aquesta bona línia dels darrers anys", ha assenyalat. I un dels principals motius d'aquests bons números ha estat la campanya de la gamba. Tot i que a principi de temporada es donava per fet que hi hauria una gran quantitat d'espècies petites, les barques han sortit "molt satisfetes" per la quantitat de mitjana i gran que s'ha pescat. Això ha fet que es deixés a mar la juvenil. D'aquesta manera, des de la Confraria de Pescadors de Palamós donen per fet que el 2020 serà "encara millor", ja que haurà crescut i les previsions és que hi hagi més gamba mitjana i gran. "Hem estat selectius per limitar la captura de juvenils i hem complert els objectius pel que fa a negoci", ha explicat Mañas. La gerent també ha assenyalat que el 2019 han engegat un projecte per intentar "ser més selectius" i millorar les tècniques de pesca per ser "eficients" tant des d'un punt de vista biològic com econòmic. La garota pateix el Gloria L'altra cara de la moneda, però, és la garota. Mañas explica que se n'ha pescat "molta menys del que és habitual" i actualment "no es pot abastir" les demandes que hi ha d'aquest producte. "És l'espècie que més ha patit el temporal", explica Mañas, ja que es pesca a les roques i és en aquesta zona on més mal va fer el temporal. Bones expectatives per l'escamarlà Un aspecte que fa ser "molt optimistes" els pescadors és l'escamarlà. I és que després de les primeres informacions que reben dels científics, aquesta espècie s'està recuperant en una zona de cria que es va acotar, i on es va prohibir pescar per tal de repoblar la població. "S'està recuperant i per a nosaltres és molt important perquè és una espècie que ens preocupa, perquè amb els anys ha disminuït de manera important", assenyala Mañas. La gerent de la Confraria de Palamós també ha fet extensiu el cas de l'escamarlà al pop o la gamba blanca que cada vegada "es pesca més". "En definitiva és important treballar en aquesta línia per poder donar una millor qualitat als nostres clients i que tothom pugui gaudir d'aquest peix".

Summary: La Confraria de Palamós tanca un "bon any" de la gamba malgrat que n'han deixat de pescar una gran quantitat de petita


La companyia catalana Grifols ha tancat la compra de la unitat d’screening per tecnologia NAT (de l’anglès Nucleic Acid Testing) de la nord-americana Hologic per 1.850 milions de dòlars. L’adquisició comprèn les activitats d’investigació, desenvolupament i producció de reactius i instrumentació basats en aquesta tecnologia, que permeten detectar la presència d’agents infecciosos en les donacions de sang i plasma. L’operació, anunciada a mitjan desembre del 2016, s’ha tancat en temps rècord. En base a l’acord existent amb Hologic, Grifols ja comercialitza els reactius esmentats i instruments arreu del món. Entre els actius adquirits s’inclou una fàbrica de producció a San Diego, als Estats Units, i els drets de desenvolupament, llicències sobre patents i accés als fabricants de producte. L’operació forma part de l’estratègia de creixement prevista per a la Divisió Diagnòstic i permet a la companya reforçat la posició al segment de la medicina transfusional amb tecnologia NAT, producció d’antígens per a reactius d’immunoassaig i productes de tipatge sanguini.  L’adquisició ha estat finançada amb un préstec de 1.700 milions de dòlars i amb tresoreria existent al balanç de la companyia. El préstec ha estat acordat i subscrit íntegrament per Nomura. D’altra banda, Grifols continua avançant amb el pla de refinançament d’una part del seu deute. L’import total subjecte a aquest procés ascendeix a 6.300 milions de dòlars, incloent-hi els 1.700 milions que serviran per finançar aquesta adquisició.

Summary: Grifols compra la unitat d’screening de la nord-americana Hologic per 1.850 milions de dòlars


Unes 9.700 persones han participat a la campanya ‘Posa’t la gorra’, organitzada per l’Associació de Familiars i Amics de Nens amb Càncer (AFANOC), aquest diumenge a Port Aventura, que té l’objectiu de normalitzar l’existència de la malaltia en nens i adolescents. A la festa s’han programat diverses activitats –des de música en directe, balls i diversos tallers- per recaptar fons per sufragar les despeses de l’associació i mantenir els seus projectes, com la Casa dels Xuklis, una llar d’acollida per a les famílies de nens amb càncer. Un dels altres objectius de la campanya, que té un to molt festiu, és no perdre de vista que, tot i el càncer, “els nens tenen ganes de continuar jugant i vivint com nens”, segons el delegat d’AFANOC a Tarragona, Miguel Javaloy. Un dels efectes secundaris del càncer infantil és la pèrdua del cabell, que solen cobrir amb una gorra, que és, cada any, el símbol de la campanya. Enguany, la peça, de color verd i amb un estampat d'ovelles, ha estat dissenyada per la il·lustradora Roser Capdevila. La gorra té un preu de 19 euros, amb el qual s'obté directament l'entrada oficial per entrar a Port Aventura, amb accés a les instal·lacions del parc durant tot el dia. Per Javaloy, la festa vol fer veure que "mai hem de perdre de vista que el càncer és un procés llarg, però els nens tenen força i ganes de continuar sent nens, vivint i jugant". La festa en un parc temàtic ple d'activitats i música, "és la manera més gràfica de mostrar-ho a la societat". A més, serveix per recaptar uns fons per l'associació que funcionen "de coixí" per mantenir les activitats i projectes, com per exemple la Casa dels Xuklis, una llar on poden fer estada les famílies amb nens amb càncer. En Xavier Perpinyà ha explicat que "malauradament" han estat inquilins de la Casa amb la Laura, la seva filla. Ells participen en la festa perquè "cal que es mantingui" la llar. "Quan estem a dins la Casa, totes les famílies d'allà parlem el mateix idioma i serveix perquè no ens caigui la casa a sobre", ha afirmat. A la festa hi participen també nens que han patit o pateixen càncer amb les seves famílies. La Montse és la mare d'un nen al qual se li va diagnosticar leucèmia quan tenia només tres anys. "Ara està gairebé del tot recuperat, però en aquell moment la vida va canviar en un minut, sense temps de pair-ho", reconeix la Montse, que diu que per ella, la campanya 'Posa't la gorra' significa "un moment de compartir, de trobar un dia de festa". "Per sort, els nens tenen com un sisè sentit de donar-te energia", explica la mare de l'Àlex, que ara ja té nou anys. Les activitats han començat a les 11 del matí i hi ha hagut des de classes dirigides de Zumba, per l'Associació de Dones Dàlia, l'actuació del grup Amarcord, un show d'H6 Teatre, una masterclass de hip hop de Get Bak i la Xaranga Band Tocats. Les activitats, que han presentat els actors Anna Bertran i Manel Piñero, han acabat amb la lectura d'un manifest per part d'un nen amb càncer. A banda, hi havia tallers al marge on els nens podien dibuixar i escriure els seus desitjos per penjar-los en un mur; un taller per personalitzar la gorra o un altre per fer-se tatuatges temporals.

Summary: Prop de 10.000 persones “es posen la gorra” a Port Aventura en solidaritat amb els infants amb càncer


La Confraria de Pescadors de Tarragona s'ha convertit en la primera de Catalunya en abastir-se d'energia solar, gràcies a la instal·lació d'unes 1.200 plaques fotovoltaiques, que produeixen un 35% de l'energia que consumeix l'entitat. Es preveu que l'estalvi sigui de 35.000 euros anuals i s'eviti l'emissió de 127 tones de CO2 a l'atmosfera. La inversió ha estat d'uns 251.000 euros, dels quals el 60% han estat cofinançats pel Fons Europeu Marítim i de la Pesca (FEMP) i el Departament d’Agricultura. La instal·lació l'ha inaugurada oficialment aquest dijous la consellera d’Agricultura, Ramaderia, Pesca i Alimentació, Teresa Jordà, que ha posat en valor l'aposta per la sostenibilitat del sector agroalimentari.

Summary: La Confraria de Pescadors de Tarragona es converteix en la primera de Catalunya en abastir-se d'energia solar


El conseller de Territori i Sostenibilitat, Damià Calvet, ha explicat que la reunió de dilluns de JxCat a Brussel·les servirà per "orientar" les negociacions amb el PSOE però ha afirmat que no en sortirà el seu posicionament sobre la investidura, ja que queda "marge" per debatre'l perquè encara hi ha reunions pendents amb els socialistes. "No estem parlant encara ni d'abstenció ni de vot a favor o en contra, estem parlant de conceptes", ha dit Calvet en una atenció als mitjans aquest diumenge a Madrid. El conseller de Territori ha dit que JxCat posa sobre la taula "la necessitat de diàleg" amb l'Estat "sense línies vermelles" -que es pugui parlar d'autodeterminació- i el reconeixement del Govern com a interlocutor així com "dels nostres líders polítics a la presó i a l'exili". També ha tornat a plantejar la necessitat d'un "relator" o "mediador" per donar "garanties que el diàleg es fa amb llums i taquígrafs".  El conseller de Territori ha afirmat que si la negociació entre partits avança i se supera la investidura, el Govern haurà d'entrar en joc en el diàleg amb una taula de negociació entre governs i és quan serà el torn de la Generalitat -i no dels partits- i "posarà sobre la taula les seves posicions i avançarem". Calvet ha dit que la reunió a Brussel·les de JxCat amb l'expresident Carles Puigdemont és "ordinària" i tractaran des de la investidura de Sánchez fins als pressupostos de Catalunya.

Summary: Calvet diu que per facilitar la investidura de Sánchez cal reconeixement de presos i exiliats com a interlocutors


Adif i el sindicat de maquinistes Semaf han denunciat davant del Tribunal Superior de Justícia de Catalunya (TSJC) i la Fiscalia, respectivament, els "sabotatges" a les línies ferroviàries que s'estan succeint arran de la sentència per l'1-O. La presidenta d'Adif, Isabel Pardo, ha explicat a la Ser que "es podria estar cometent un delicte de lesions o homicidi en cas que hi hagi un accident". De la seva banda, el Semaf ha presentat un escrit de denúncia a la Fiscalia, la Delegació del govern espanyol a Catalunya i el Departament d'Interior on afirma que aquestes accions no només afecten la circulació sinó que estan "posant en perill la integritat física i la vida de tota persona que viatgi en aquests trens". Pardo ha lamentat que des del 14 d'octubre es produeixen invasions de vies, tales d'arbres, barricades i tot tipus de "sabotatges" que estan "molt programats i coordinats". "Són constants, no han parat, uns dies n'hi ha més i d'altres menys", ha afirmat, al temps que els ha quantificat entre cinc i sis al dia. La denúncia es va presentar el passat 18 d'octubre.  Davant d'això, Adif està prenent les mesures necessàries per tal de minimitzar els efectes i garantir la seguretat i ha reconegut que acumulen 40.000 minuts de retards i uns 200.000 viatgers afectats. Amb tot, Pardo ha expressat la seva preocupació i ha reconegut que el nombre d'usuaris de Rodalies "ha disminuït".  La presidenta ha criticat també les declaracions d'aquest dimarts de la portaveu del Govern, Meritxell Budó, sobre que la majoria de les incidències no estaven relacionades amb les protestes, afirmació que ha desmentit. En aquest sentit, ha expressat el seu "estupor" perquè ha afirmat que comparteixen gabinet de crisi amb la Generalitat i aquesta disposa de totes les dades que demostren que les incidències "no són per manca de recursos", que ha assegurat que segueixen una tendència a l'alça. Per a Pardo, les paraules de Budó són una "manipulació de la informació".  A banda de Rodalies, ha explicat que la línia d'alta velocitat entre Girona i Figueres és una de les zones complicades i on s'estan analitzant les mesures, com la reducció de la velocitat, per garantir la seguretat.  De la seva banda, el Sindicat Espanyol de Maquinistes i Ajudants Ferroviaris (Semaf) ha denunciat els "greus fets" que se succeeixen des del 14 d'octubre i que consisteixen en la tala d'arbres sobre les vies, col·locació de blocs de ciments i ferros, pedres, palets de fusta i tot tipus d'obstacles per tal d'interrompre la circulació "que a més produeixen xocs dels trens contra els obstacles".  El sindicat ha alertat que aquests comportaments posen en perill la integritat física i la vida no només dels treballadors sinó també dels viatgers. Per això, insta les autoritats competents a adoptar "quantes mesures legals siguin pertinents per tal d'impedir de forma definitiva que es continuïn produint aquests fets i es garanteixi la seguretat. La xarxa de rodalies i l'alta velocitat han patit una trentena de talls per manifestacions i per la crema de diversos objectes a la via, com pneumàtics, arbres tallats i fins i tot blocs de formigó i una nevera. A partir d'aquell dia, s'han celebrat desenes de manifestacions arreu el territori i actes de protesta, alguns dels quals han comportat problemes de mobilitat a la ciutadania. Segons la companyia Renfe, els dies amb més interrupcions van ser el 15 i el 16 d'octubre. Tres de les accions, a més, han tingut lloc a la línia d'alta velocitat entre Barcelona i Figueres.

Summary: Adif i el Semaf denuncien davant el TSJC i la Fiscalia els "sabotatges" a les vies arran de la sentència del TS


El Partit Demòcrata no creu que el president espanyol, Pedro Sánchez, valori realment celebrar eleccions al Congrés el 14 d'abril. En una roda de premsa a la seu del PDeCAT de Sarrià, el president del partit, David Bonvehí, ha dit que la formació esta "preparada" per qualsevol cita electoral però ha opinat que ni Sánchez ni el PSOE valoren aquesta data: "És una mesura més de pressió pels independentistes que no entomem perquè no veiem creïble". Així mateix, Bonvehí manté fins dimecres la porta oberta a retirar l'esmena a la totalitat als pressupostos de l'Estat. Això sí, sempre i quan el president espanyol "canviï d'opinió" i accepti les condicions dels independentistes. Bonvehí ha donat poca credibilitat a la possibilitat d'unes eleccions espanyoles d'aquí dos mesos, enmig del judici de l'1-O i un mes i mig abans dels comicis municipals i europeus. De fet, després de la reunió del Comitè Nacional, Bonvehí ha emplaçat Sánchez a esgotar la legislatura amb el suport dels independentistes i de Podem. Perquè es doni aquest escenari, però, el PDeCAT insisteix en les condicions per blindar el govern espanyol: diàleg bilateral, concreció sobre el nom i les funcions de la figura del relator, i dret a l'autodeterminació. En aquest sentit, Bonvehí ha apuntat que creu que tant Sánchez com el PSOE, en tot cas, estan centrats en els pressupostos de l'Estat i en les eleccions municipals i europees. Sobre els comptes espanyols, el president del PDeCAT ha reiterat que hi ha marge per a retirar l'esmena a la totalitat -presentada divendres al migdia- fins aquest dimecres, just abans de la votació: "No ens aixecarem de la taula fins quan s'expiri el termini", ha deixat clar Bonvehí, que ha insistit que el PDeCAT es mantindrà "atent" per si el PSOE canvia d'opinió. D'altra banda, el president del Partit Demòcrata ha opinat que PP, Cs i Vox han sortit "debilitats" de la manifestació d'aquest diumenge a Madrid, que va aplegar 45.000 persones segons xifres del propi govern espanyol. Convenció municipalista En un altre àmbit, Bonvehí ha anunciat que el PDeCAT celebrarà una convenció municipalista el 23 de febrer per donar a conèixer la majoria dels candidats a les municipals i donar el tret de sortida de la precampanya. Dilluns vinent el partit aprovarà l'equip de la direcció de la campanya.

Summary: El PDeCAT, sobre unes possibles eleccions el 14-A al Congrés: "És una pressió que no entomem perquè no és creïble"


El president del govern espanyol, Pedro Sánchez, la vicepresidenta primera, Carmen Calvo, el ministre de Sanitat, Salvador Illa, i la portaveu i ministra d'Hisenda, María Jesús Montero, han participat del minut de silenci aquest divendres a les 12 de migdia amb motiu de la fi dels deu dies de dol oficial pel coronavirus des del Palau de la Moncloa. Altres institucions estatals també s'han sumat a aquest minut de record, com el Congrés dels Diputats o el Tribunal Constitucional. La presidenta de la cambra baixa, Meritxell Batet, i altres diputats s'han sumat a la commemoració a l'exterior del Congrés i també el president del TC, Juan José González Rivas. Des de dimecres 27 de maig, les banderes dels edificis oficials han onejat a mig pal per recordar les víctimes de la pandèmia, tal com va decretar l'executiu espanyol.

Summary: La Moncloa i altres institucions estatals fan un minut de silenci per la fi dels deu dies de dol oficial pel coronavirus


Juan Antonio Serrano, de UA-PSC-CP, ha incrementat aquest diumenge la majoria absoluta que va obtenir el 2015 a Vielha e Mijaran i ha guanyat les eleccions al municipi passant de 7 a 9 regidors al rebre 1.544 vots (59,45%). Amb el 100% escrutat, Convergència Democràtica Aranesa (CDA)- PNA amb una candidatura encapçalada per Pau Perdices ha rebut 3 representants (519 vots i el 19,98%) i Aran Amassa, amb Julián Fernández, 1 (204 vots i 7,86%). Els veïns de Vielha aquestes eleccions han tingut que escollir entre set candidatures, un fet gens habitual a la capital aranesa. Fa quatre anys, Juan Antonio Serrano (UA) va desbancar CDA de l'equip de govern, llavors liderat per Àlex Moga, i ho va fer amb majoria absoluta. Amb el 46,67% dels vots Serrano va aconseguir 7 regidors i Moga (CDA) un total de 5 (38,68%). Ciutadans va aconseguir 1 regidor amb el 7,24% dels vots. El PP amb 120 vots (5%) no va aconseguir representació i va perdre el regidor que havia tingut el 2011. Aquest 2019 a les formacions tradicionals de Convergència Democràtica Aranesa (CDA) i Unitat d'Aran (UA), en aquestes eleccions si han unit  Amassa, Ciutadans, el Partit Popular, Podem i Vox. Serrano ha repetit com a candidat d'UA i Pau Perdices, qui ja va estar al capdavant de l'alcaldia en els mandats iniciats el 1999 i el 2007, s'ha tornat a presentar com a candidat de CDA. Antonio Escuin es presenta per Ciutadans, Julián Fernández per Amassa, Santiago Gimeno és el candidat del Partit Popular i Ricardo Pena de Podem. Alejandra Roig, qui va ser candidata del Partit Popular al Conselh Generau el 2015, ara es presenta a l'ajuntament de Vielha.

Summary: Juan Antonio Serrano, d'UA, incrementa la seva majoria absoluta a Vielha e Mijaran i guanya les eleccions amb 9 regidors


Una dotzena de persones han tornat a arrencar les estelades que hi ha penjades als fanals del carrer de Girona al municipi de Verges (Baix Empordà). La tinenta d'alcalde del municipi, Susagna Ribas, ha assenyalat que en aquesta ocasió les "han tret totes", que són prop d'una seixantena, mentre que l'altra vegada en van deixar algunes. A més, també "han pintat la bandera espanyola sobre dels fanals" on hi havia una cinta de plàstic de color groc. L'Ajuntament de Verges ja ha denunciat les pintades perquè malmeten el mobiliari urbà. Aquest dimecres a les cinc de la tarda ja han convocat a tots els veïns per tornar a penjar les estelades als fanals i "treure la bandera espanyola" que han pintat a dalt i baix dels plàstics grocs que envolten els pals de l'enllumenat públic.

Summary: Tornen a arrencar les estelades de Verges i pinten la bandera espanyola a sobre dels fanals guarnits de groc


La Comissió de la Dignitat ha formalitzat aquest dimecres la donació del fons fotogràfic Boix a l’Arxiu Nacional de Catalunya. El fons està constituït per 1.369 negatius, 706 dels quals són de Francesc Boix i 663 del seu pare, Bartomeu Boix, també aficionat a la fotografia. Datades entre 1937 i 1938, les fotografies del fill retraten, entre altres, la vida diària a les trinxeres del front del Segre durant la Guerra Civil i altres fets històrics ocorreguts els anys previs al conflicte. El fons ingressarà a l’Arxiu després que l’any 2013 fos adquirit en una subhasta pública per la Comissió de la Dignitat, que l’ha tractat i conservat amb la voluntat que passés a formar part del patrimoni del país.    El Fons Boix té un gran valor documental, segons ha emfatitzat el president de la Comissió de la Dignitat, Josep Cruanyes,  perquè aplega una col·lecció d'imatges sobre la vida diària al front de l'Ebre, vista a través dels ulls d'un membre de la columna Macià-Companys, el soldat-fotògraf Francesc Boix.  De l'autor, que va anar al front enquadrat en l’anomenada lleva del biberó, es coneix sobretot la seva col·laboració posterior com a testimoni de càrrec contra els caps nazis en el judici de Nuremberg. A través de les fotografies que va poder realitzar i salvar durant el seu pas com a intern al camp de concentració de Mathausen es van inculpar diversos responsables de les atrocitats nazis.  Però el fons Boix que ingressa a l’Arxiu Nacional de Catalunya no inclou aquestes imatges, que ja van ser donades per l’Amical Mathausen a aquesta institució, i exposades l’any 2015 a Barcelona.  El què ara ingressa l’Arxiu és un fons adquirit per la Comissió de la Dignitat l’any 2013, mitjançant una aportació de mecenatge desinteressat i anònim de 47 persones, així com de l'editorial Ara Llibres i de la revista Sàpiens. La Comissió per la Dignitat va conèixer l’existència del fons fotogràfic gràcies a l’Associació Fotoconnexió, entitat dedicada a promoure l’estudi, la investigació, la conservació i la difusió de la fotografia, que el va ordenar, organitzar i descriure, a més de treballar per identificar-ne l’autoria, desconeguda inicialment. La història del fons Boix L’any 2010, la casa de subhastes Soler i Llach va treure a la venda un fons d’autor desconegut que va atribuir al fotògraf Joan Andreu Puig Farran, amb un lot important de negatius de la Guerra Civil i de la II República,  però la subhasta va quedar deserta. El conjunt estava integrat per un imprecís nombre de negatius, superior al miler, instal·lat en tres caixes, dues de metàl·liques i una de fusta.   L’any 2013, una pàgina de compra i venda per Internet va treure en subhasta el mateix fons fotogràfic. L’Arxiu Nacional de Catalunya en va tenir coneixement, assabentat per diferents col·laboradors, i un cop valorat el seu interès, el Departament de Cultura va intentar adquirir-lo. Mentrestant, membres de l’Associació Fotoconnexió, que coneixien personalment el venedor del fons, van posar en coneixement de la Comissió de la Dignitat el valor testimonial del fons fotogràfic. Aquesta associació va adquirir el conjunt i es va suspendre la subhasta. L’adquisició es va fer amb l’objectiu que el fons fos lliurat a l’Arxiu Nacional de Catalunya, que ara el rep en donació. El conseller de Cultura, Santi Vila, s’ha felicitat per l’adquisició d’aquest conjunt patrimonial i ha agraït a la Comissió de la Dignitat la seva vocació i tasca de preservació del material durant aquests anys. Vila ha destacat que les fotografies de Boix són un “testimoni magnífic de l’experiència de la guerra al front”.  A més, el conseller ha celebrat també el fet que des de l’any 2005, s’han dut a terme més de 1.200 ingressos (donacions) a l’Arxiu Nacional de Catalunya, és a dir “una mitjana de 10 ingressos cada més”. Per Vila aquestes xifres “acrediten la confiança que mereix aquesta institució”, que ha identificat com una “estructura d’estat”.

Summary: La Comissió de la Dignitat dóna el fons fotogràfic Boix a l’Arxiu Nacional de Catalunya


La secretària de Política Lingüística defensa que la sentència del TSJC no afecta l'ús del català a l'administració ACN Barcelona.-La secretària de Política Lingüística de la Generalitat, Ester Franquesa, ha defensat aquest divendres que la sentència del TSJC sobre els protocols d'usos lingüístics a l'administració, que anul·lava dos articles i part de dos més, no afecta l'ús del català a l'administració perquè la normativa recollida a l'Estatut i a la Llei de política lingüística es manté "intacte" i els protocols són només recomanacions per orientar i ajudar els funcionaris. Així, segons ha explicat Franquesa a l'ACN, "tot continua igual" per als funcionaris i ciutadans, de qui ha dit que se seguirà respectant el dret a ser atesos en castellà. La secretària de Política Lingüística també ha dit que la sentència és "preocupant per la internacionalitat" i no tant per la implicació que tindrà en el dia a dia de l'administració. Franquesa ha reiterat que per sobre de la decisió judicial del Tribunal Superior de Justícia de Catalunya hi ha la legislació vigent i ha citat els articles 6 i 51 de l'Estatut, la Llei de política lingüística i un decret que arrenca el 1987 i que estableixen quins són els usos lingüístics a l'administració pública. "Això continua sent tal com era", ha insistit. La secretària de Política Lingüística s'ha mostrat oberta a modificar alguna paraula dels protocols, però ha deixat clar que si es fa "no es modifica l'essència perquè continua sent vàlid". "No canvia, és una manera de ser redactada aquesta orientació", ha afegit en relació als protocols, que ha dit que són "de recomanació" i que per tant la sentència "no té més transcendència".

Summary: La secretària de Política Lingüística defensa que la sentència del TSJC no afectarà l'ús del català a l'administració


El candidat d'En Comú Podem, Jaume Asens, ha promès "plantar cara" als fons voltor "davant el PSOE de les renúncies", a qui ha acusat d'haver-se "resignat" i haver "abandonat" la lluita pel dret a l'habitatge. En una atenció als mitjans a Rubí davant tres blocs de pisos propietat d'Optimum, Asens ha carregat contra els socialistes i els ha retret haver construït "una pista d'aterratge" per als fons especuladors, que ha assegurat que actuen "amb impunitat" i contribueixen a l'increment de la bombolla immobiliària. "Per tot això, el lema del PSOE en lloc d''Ahora sí' hauria de ser 'Ahora no', i en lloc d''Ahora España' hauria de ser 'Ahora fondos buitre'", ha criticat.

Summary: Els comuns prometen "plantar cara" als fons voltor "davant el PSOE de les renúncies"


Una persona ha mort aquest dijous al migdia en una explosió al pàrquing d'un bloc de pisos de Viladecans (Baix Llobregat). Els Mossos d'Esquadra confirmen que l'explosió ha estat provocada i treballen en la hipòtesi que es tractaria d'un homicidi, un cop descartat un cas de possible suïcidi o un accident fortuït. La teoria sobre un possible atac terrorista també està descartada pel cos policial. Els fets s'han produït poc després de dos quarts de dotze del migdia al número 6 del carrer Santiago Rossinyol i Prats. Pels vols de tres quarts de cinc de la tarda ha arribat al lloc la comitiva judicial. (En aquesta actualització s'afegeix la confirmació de Mossos d'Esquadra de que es tractaria d'un homicidi) Fruit de l'explosió i el posterior incendi, que ja està extingit, ha cremat dos vehicles que es trobaven a la primera planta de l'aparcament. La persona morta, d'altra banda, encara està pendent d'identificar. Els Mossos d’Esquadra han obert una investigació per determinar les causes exactes de l'explosió.  A més de la víctima mortal, els bombers també han evacuat en la seva actuació una altra persona de l'interior de l'ascensor de l'edifici que ha estat atesa pels serveis mèdics del Sistema d’Emergències Mèdiques (SEM) i ha estat evacuada a l'Hospital Moisès Broggi de Sant Joan Despí. Com a mesura preventiva, s'han desallotjat els veïns de quatre blocs del carrer Santiago Rossinyol i Prats, que encara no han pogut tornar a casa seva. Al lloc dels fets hi treballen tretze dotacions dels Bombers de la Generalitat, quatre ambulàncies del SEM, quatre patrulles dels Mossos d’Esquadra i efectius de la Policia Local.

Summary: ACTUALIZACIÓ:Una persona mor en una explosió provocada en un pàrquing a Viladecans


Unes 300 persones s'han aplegat aquest dijous a la tarda a Tarragona per homenatjar la figura de Lluís Companys coincidint amb el 75è aniversari del seu afusellament. L'acte, que ha tingut lloc davant el monument dedicat al president de la Generalitat, ha consistit en la lectura de textos escrits pel mateix Companys en diferents etapes de la seva vida, a càrrec de quatre dels últims presidents d'Òmnium a Tarragona. A més, s'ha comptat amb l'acompanyament musical de l'orquestra i el cor de l'IES Martí Franquès, i les Salves del grup de Serrallonga. L'ofrena floral dels partits polítics i entitats i el cant dels Segadors han posat fi a l'homenatge, impulsat per la Comissió Lluís Companys de Tarragona.

Summary: Unes 300 persones s'apleguen a Tarragona per homenatjar Lluís Companys


Àngels Martínez Castells encapçala la llista de de dimissionaris en "protesta pel tracte" de la direcció estatal a l'exsecretari general català  ACN Barcelona.-Vuit membres del Consell Ciutadà de Podem Catalunya han presentat aquest dimarts la seva dimissió després de la marxa del fins aquest dilluns secretari general de la formació catalana, Albano Dante Fachin. Dimiteixen "en protesta pel tracte" a Fachin per part del Consell Ciutadà Estatal, i pel "menyspreu" a les decisions preses per la direcció catalana. A través d'un comunicat intern, apunten que un motiu més per marxar és la "falta de garanties democràtiques" a la consulta interna sobre la coalició amb CatComú de cara el 21-D, una consulta que finalitza aquest dimarts, "sense la mediació" de la direcció catalana. També es queixen del "tancament de l'accés a les eines telemàtiques" de treball. Entre els signants, hi ha la llista Àngels Martínez Castells, diputada d'aquesta última legislatura al Parlament per CSQP, i encarregada fins ara de la secretaria d'Economia. Fonts properes no descarten més dimissions els propers dies. A banda de Martínez Castells, també marxen del Consell Ciutadà de Podem Laura Haba, secretària de Municipalisme; Alberto Quiñones, responsable de Comunicació; Paulino Gracia, de Sanitat; Susana Rodríguez, d'Organització a Tarragona; J. Vicent Pruñonosa, responsable d'Educació; Pablo Daglio, també de Municipalisme; i Mireia Palau, membre del Consell.   La seva renúncia a la direcció de Podem arriba després que fes el pas aquest dilluns Albano Dante Fachin, que també va deixar la militància. Fachin va assegurar aquest dilluns que abandonava el càrrec per "coherència" després de la "intervenció" de la direcció estatal sobre la delegació catalana i arran d'un "gir de 180 graus" en la política dels de Pablo Iglesias. Va assegurar que no pretenia "fitxar" per a cap llista d'un altre partit tot i que va admetre converses amb formacions com ERC, la CUP i Procés Constituent per buscar un "preacord" de cara les eleccions del desembre. Fachin va explicar que buscaria complicitats a l'esquerra a través d'un "partit instrumental". Una posició política que podrien seguir ara els dimissionaris d'aquest dimarts, apunten les mateixes fonts.  Les vuit dimissions han arribat després que el Consell Ciutadà de Podem es reunís dilluns al vespre i proposés que els membres restants de la direcció catalana actuessin com a gestora per pilotar el partit fins a la propera assemblea ciutadana. Per fer-se efectiva, aquesta decisió interna necessitarà, però,  l'aval de la direcció estatal de Pablo Iglesias.   El Consell Ciutadà Català és l'òrgan encarregat de debatre, decidir i executar la direcció política de Podem a Catalunya entre assemblees ciutadanes ordinàries.

Summary: Dimiteixen vuit membres del Consell Ciutadà de Podem Catalunya després de la marxa de Fachin


La portaveu assegura que la restitució de Trapero és una qüestió que ell “haurà de parlar amb el conseller” i que “no serà una decisió precipitada ni imminent” ACN Barcelona.-La portaveu del Govern i consellera de la Presidència, Elsa Artadi, ha garantit aquest dijous que el nou conseller d’Interior, Miquel Buch, “el que no farà és una purga que posi en perill res” dins la conselleria ni del propi cos dels Mossos d’Esquadra. Així, sobre la taula està la possibilitat de restituir el major dels Mossos  Josep Lluís Trapero com a cap de la policia catalana, però Artadi no ha volgut ni confirmar ni desmentir que s’oferirà aquesta opció ni si es portarà a terme o no. “És un tema que hauran de parlar entre ell i el conseller, però no serà una decisió presa ni de manera precipitada ni imminent”, ha afegit en ser preguntada en roda de premsa posterior al Consell Executiu.

Summary: Artadi garanteix que Buch “no farà una purga” als Mossos ni al departament d’Interior


El Funicular de Sant Joan de Montserrat estarà fora de servei durant quinze dies. Segons ha informat Ferrocarrils de la Generalitat de Catalunya, entre el 14 de gener i l'1 de febrer deixarà de funcionar per tal de dur-hi a terme la revisió anual. Inaugurat l'any 1918, el funicular comunica la part exterior del monestir amb l'ermita de Sant Joan, ubicada a la part alta del massís. La interrupció del servei s'afegeix a la del Funicular de la Santa Cova que, a causa dels treballs de remodelació que s'hi estan realitzant, no funcionarà fins al primer trimestre de 2020. Sí que funcionarà amb normalitat el servei del tren cremallera.

Summary: El Funicular de Sant Joan de Montserrat deixarà de funcionar dues setmanes


USOC ha qualificat d'"èxit" les dues primeres jornades de vaga dels tripulants de cabina de Finnair que tenen base a l'Aeroport del Prat i que estan contractats per l'empresa de treball temporal Atlas-Adecco Outsourcing -adjudicatària del servei-. A través d'un comunicat, el sindicat USOC ha explicat que els treballadors no afectats pels serveis mínims del 59% dictats pel ministeri de Foment han secundat les aturades. Aquest cap de setmana s'han anul·lat cinc vols de la ruta Barcelona-Hèlsinki a causa de la vaga, tres dissabte i dos aquest diumenge. L'empresa Atlas-Adecco Outsourcing i els treballadors estan convocats dimarts que ve al departament de Treball per seguir negociant un acord definitiu que eviti les vagues previstes pels dos pròxims caps de setmana. Els tripulants de cabina de Finnair, contractats per Atlas-Adecco Outsourcing, fan vaga per reclamar una millora de les seves condicions de treball "des del punt de vista professional i retributiu". Els treballadors amb base a Barcelona denuncien que l'empresa contractista els aplica la categoria professional d'auxiliars administratius, quan els correspondria la de tripulants de cabina.

Summary: La vaga dels tripulants de cabina obliga Finnair a cancel·lar cinc vols durant el cap de setmana


La secretària d’Estat d’Igualtat: “Que barata surt la violació” ACN Madrid.-La secretària d’Estat d’Igualtat, Soledad Murillo, ha lamentat aquest dijous la decisió de l’Audiència de Navarra de mantenir en llibertat els integrants de ‘La Manada’ malgrat la seva condemna a 9 anys de presó per abusos sexuals. En un missatge a Twitter, Murillo assegura que “acata però no respecta” la decisió. “Que barata surt la violació en grup: fiança de 6.000 euros i llibertat provisional, mentre el seu advocat als platós de TV, però sense la rèplica de una jurista experta”, lamenta Murillo.

Summary: El govern espanyol “acata però no respecta” la decisió de l’Audiència de Navarra sobre ‘la Manada’


Esquerra Republicana ha obert un expedient disciplinari i ha suspès de militància amb efectes immediats al militant Domingo Mir, coordinador de la secció local de l'Hospitalet de Llobregat, que aquest dijous a través de Twitter ha demanat controls d'alcoholèmia a l'aire després de l'accident aeri de l'Eurofighter en el qual ha mort un pilot. A través d'un comunicat, la formació ha qualificat de "desafortunat" el comentari i ha subratllat que "s'ha fet des de l'àmbit estrictament personal". A més, ERC ha reiterat "el seu enèrgic rebuig a aquestes manifestacions". Els republicans han detallat que Mir ja ha mostrat "el seu penediment, ha demanat disculpes públiques, i ha presentat la seva dimissió del càrrec que exercia a l'executiva local". ERC ha explicat que ha iniciat "un expedient disciplinari per determinar les responsabilitats oportunes i fins a la resolució d'aquest expedient queda suspès de militància". A més, ha traslladat el seu condol a "familiars i amics del pilot que ha mort víctima de l'accident aeri".

Summary: El coordinador d'ERC a l'Hospitalet, suspès de militància per demanar controls d'alcoholèmia després de l'accident aeri


L'alcaldessa de l'Hospitalet, Núria Marín, li ha recordat a l'Estat que el problema de Catalunya no es resoldrà citant a declarar més de 700 alcaldes per donar suport a l'1-O. A dues setmanes de la celebració del referèndum, Marín ha reclamat tant al Govern com a l'executiu espanyol "seny, serenor i altura de mires" per buscar una solució política a un conflicte, ha recordat, que afecta al conjunt dels espanyols i que necessita de polítics "que estiguin a l'alçada del moment". "El problema català no es resoldrà ni cridant la ciutadania a enfrontar-se amb els alcaldes, ni citant-los a declarar a Fiscalia", ha reblat. Sobre els més de 700 batlles citats als jutjats, Marín els ha recomanat que "declarin amb normalitat" perquè la desobediència no duu enlloc. En declaracions als mitjans de comunicació després d'inaugurar la 26ª Escola d'Estiu de CCOO a la Farga de l'Hospitalet, Núria Marín, com ja li va traslladar dilluns al president de la Generalitat, ha tornat a criticar que el Govern, que disposa de locals de la seva propietat a tots els pobles i ciutats de Catalunya per poder celebrar el referèndum de l'1-O, hagi involucrat els alcaldes traslladant-los "una pressió innecessària". " Ara que hi ha conflicte no es pot utilitzar els ajuntaments com a moneda de conflicte i de pressió social", ha etzibat.  L'alcaldessa, que ha deixat clar un cop més que "respectarà la llei" i que, per tant, no cedirà cap local municipal,  ha demanat que es "deixi al marge" els ajuntaments de tot allò relacionat amb l'1-O perquè puguin dedicar-se a gestionar el dia a dia als seus municipi. "El més raonable era deixar el marge als ajuntaments que són els que han estat al costat dels ciutadans en els moment més durs, complicats i difícils quan ni la Generalitat ni el govern espanyol els van fer costat", ha afegit. Sobre els alcaldes citats a declarar per la Fiscalia, Marín ha destacat que saltar-se la llei comporta unes conseqüències i, tot i respectar la decisió que prengui cadascú, els ha recomanat que declarin amb normalitat per tal que la justícia segueixi el seu curs.

Summary: Marín diu a l'Estat que el problema de Catalunya no es resoldrà citant a declarar més de 700 alcaldes


Una altra novetat és que es recuperarà el tradicional esmorzar d'escriptors, que es farà al Palau del Virreina ACN Barcelona.-L'Ajuntament de Barcelona destinarà un tram del carrer Consell de Cent perquè els llibreters hi instal·lin les seves parades durant la Diada de Sant Jordi amb l'objectiu d'esponjar les aglomeracions de gent que es produeix cada any a la Rambla Catalunya. Així, per una banda, els llibreters se situaran entre  Balmes i Passeig de Gràcia, i per l'altra a la cruïlla entre aquest carrer i Rambla de Catalunya es farà una plaça. Les parades es col·locaran a la banda mar de Diagonal. Una altra de les novetats del Sant Jordi d'aquest any a la capital catalana és que es recuperarà el tradicional esmorzar d'escriptors i editors, en aquesta ocasió al Palau de la Virreina, després que l'any passat no se celebrés. La cita donarà el tret de sortida a la jornada i servirà de punt de trobada entre escriptors, editors i representants dels gremis, a més de diferents associacions d'escriptors. Tradicionalment, s'havia celebrat a l'Hotel Regina, però l'any passat l'esmorzar es va cancel·lar per "motius organitzatius". Amb aquest acte, l'Ajuntament de Barcelona es proposa reivindicar el paper de Barcelona com a Ciutat Literària de la Unesco i com a capital del sector editorial. Les activitats de Sant Jordi, però, començaran en les jornades prèvies amb la celebració de 'Món llibre', el 14 i 15 d'abril, al CCB, el MACBA, la Plaça dels Àngels i la Plaça de Joan Coromines. Està dirigit als més petits amb l'objectiu d'apropar-los l'univers creatiu dels llibre si la lectura. A més, també serveix d'aparadors de llibres i editorials, que aprofiten per presentar les seves novetats. Enguany, se celebrarà la seva 14a edició, i s'espera la presència d'una cinquantena d'editorials i 20.000 persones. Quatre dies més tard, el Saló de Cent de l'Ajuntament de Barcelona acollirà el Pregó de Lectura, a càrrec de l'escriptora Almudena Grandes, que conversarà amb l'escriptor i periodista Antonio G. Iturbe sobre el conjunt de la seva obra i el paper que la lectura i les biblioteques han tingut en la seva vida. D'altra banda, la segona edició de Diàlegs de Sant Jordi, al Disseny Hub Barcelona, aplegarà escriptors com Phillip Pullman, José Eduardo Agualusa, Amélie Nothomb, Carme Riera, Najat El Hachmi, Albert Sánchez Piñol, Fernando Aramburu i Xavier Aldekoa. Tots ells es podran acostar als seus lectors i dialogar al voltant dels seus llibres. Segona edició de La Nit del Drac Un altre dels punts forts serà la celebració per segon any consecutiu i durant la vigília de la Diada de La Nit del Drac, una trobada per celebrar els aniversaris en xifres rodones de noms destacats de la literatura catalana. Així, es recordaran textos de Joan Brossa, Manuel de Pedrolo, Montserrat Abelló, Vincent Andrés Estellés, Maria Aurèlia Capmany i Maria Mercè Marçal. Per últim, el pròxim 21 d'abril, es presentarà la reedició del llibre 'Barcelones' de Manuel Vázquez Montalbán, publicat el novembre del 1987 –en el què oferia un retrat de la Barcelona que es preparava pels Jocs Olímpics- i en què ara s'incorporaran notes escrites pel periodista i escriptor Quim Aranda, i il·lustracions de Pau Gasol Valls, junt amb un epíleg final de Mari Paz Balibrea, doctora per la Universitat de Califòrnia i professora de literatura espanyola moderna.

Summary: Barcelona habilitarà el carrer Consell de Cent per als llibreters durant la Diada de Sant Jordi


Mediapro posarà en marxa un màster oficial d'Escriptura Creativa i Guió en col·laboració amb la Universitat Complutense. Mediapro oferirà als estudiants tota la seva experiència, el talent dels seus creadors i la possibilitat de posar en pràctica els coneixements en les més de 20 produccions que té en marxa a tot el món. L'objectiu, com han explicat en un comunicat, és "crear una nova generació de narradors d'històries que portin la ficció espanyola a tothom a través de les seves 53 oficines en 35 països". El Grup reprèn la històrica iniciativa de Globomedia, que durant més de 13 anys va formar a creadors de ficció a través del seu Màster de Guió en col·laboració amb la Universidad Rey Juan Carlos.  El Màster d'Escriptura Creativa i Guió MEDIAPRO es desenvoluparà a partir del curs 2019/2020 i estarà avalat com a títol oficial de la Universitat Complutense de Madrid a través de la seva Facultat de Ciències de la Informació. El màster, dividit en 3 grans àrees (cinema, tv i digital), comptarà amb la col·laboració de prestigiosos professionals de la ficció vinculats a Mediapro com Javier Olivares ('El Ministerio del Tiempo', 'Isabel'); Iván Escobar('Vis a vis' i 'Kamikaze'); Ran Tellem ('Homeland' i 'The Paradise'); Daniel Burman ('El abrazo partido') i Els Javis ('Paquita Salas' i 'La llamada”). Els alumnes podran realitzar pràctiques en les grans produccions, nacionals i internacionals, que el grup té en desenvolupament.

Summary: Mediapro posa en marxa un màster amb la Universitat Complutense d'Escriptura Creativa i Guió


Un terratrèmol de 2,5 graus a l'escala de Richter s'ha registrat aquest dilluns la matí a davant de la costa de Tarragona, segons l'Institut Cartogràfic i Geològic de Catalunya. El sisme s'ha detectat a les 8.16 h i l'epicentre s'ha situat al mar, concretament al sud de les comarques de Tarragona, prop del Delta de l'Ebre. El terratrèmol no ha produït danys personals ni materials, segons ha indicat l'Institut Cartogràfic i Geològic de Catalunya.

Summary: Terratrèmol de 2,5 graus registrat a davant de la costa de Tarragona


El diputat de la CUP Carles Riera ha acusat JxCAT i ERC de "màxima claudicació" davant l'Estat amb els nous nomenaments de consellers i d'anar en el "camí oposat" a l'1-O. En declaracions a 'El Món a Rac 1', Riera ha valorat que el canvi de consellers a l'estranger o a la presó que va anunciar aquest dimarts el president Quim Torra és el "punt culminant d'una seqüència de claudicacions i acataments davant l'Estat". Ha assegurat que el govern espanyol estava "contra les cordes" davant d'un punt de vista jurídic i legal i ha considerat que Torra tenia "legitimitat per insistir" en el nomenament dels anteriors consellers. Davant d'això, ha lamentat que el president de la Generalitat, "sense prestar major batalla", modifiqués el govern i rebés l'"aplaudiment" de l'Estat. Per tot això, Riera ha afirmat que les relacions entre la CUP i JxCAT i ERC es troben "en el pitjor moment" dels darrers mesos. Riera ha valorat que la unitat de l'independentisme va fer possible l'1-O i arribar al 27-O però ha afegit que des de llavors "l'únic que hi ha hagut han estat claudicacions". Ha assegurat que "no hi ha cap full de ruta per a arribar a la república i la independència" i que la fita més important que es marquen és convocar eleccions i "recuperar l'autonomia".  Ha criticat també el posicionament de les dues formacions en el marc de la moció de censura impulsada pel PSOE contra el president del govern espanyol, Mariano Rajoy, ja que ha considerat que el que estan fent és "negociar engrunes".  En aquest sentit, ha afirmat que els cupaires han de fer "autocrítica" després d'haver apostat per la unitat de l'independentisme i vists els fets per tal de replantejar-se "seriosament" les coses. En aquest sentit, ha confirmat la seva posició "a l'oposició, tant davant de l'Estat com de l'autonomisme que avui representen ERC i JxCAT".  Ha reconegut també el deteriorament en les relacions amb aquestes dues formacions assegurant que es van assabentar dels nous nomenaments pels mitjans de comunicació: "La comunicació de JxCAT i ERC amb la CUP és zero", ha manifestat. El diputat ha explicat que en aquest context, la seva formació el que ha de fer és reorganitzar-se i iniciar una "nova etapa de confrontació amb l'Estat i l'autonomisme". Ha afegit que teixiran noves aliances amb els moviments socials per iniciar una nova etapa de mobilització social per "tornar a obligar" les formacions polítics a entrar en la "lògica de la desobediència".  Alerta que Cs està incorporant elements de l'extrema dreta Riera s'ha mostrat també crític amb l'actitud de JxCAT i ERC el passat divendres quan el diputat de Cs Carlos Carrizosa va retirar el llaç groc de la bancada del Govern a l'hemicicle i ha assegurat que ell l'hagués tornat a col·locar al seu lloc. A més, ha alertat que amb aquesta actitud, Carrizosa està "donant permís perquè es retirin llaços de forma violenta" i ha assegurat que al que s'enfronta la societat és un "context d'alça del feixisme dins i fora de les institucions". En concret, ha alertat que la formació taronja està "incorporant cada cop més elements de l'extrema dreta", també en el seu discurs i relat. Aragonès fa una crida a les bases d'ERC i JxCat En una roda de premsa al Parlament aquest dimecres al migdia, el diputat de la CUP-CC Vidal Aragonès ha fet una crida a les bases d'ERC i JxCat per "no defallir", després de sentir-se "enganyats" pels dos partits. Així, el diputat ha defensat l'autoorganització i el municipalisme per aconseguir la República. A més, ha afegit que la CUP no tindrà pas un discurs "derrotista": "No el tindrem ara, quan més independentistes tenim al país, i quan hi ha majoria progressista dins l'independentisme", ha argumentat. Així mateix, ha insistit en les crítiques al Govern de Torra, que ha acusat de "renunciar" al principi de la "restitució". "Ens allunya clarament de la construcció de la República, i no avalem renúncies", ha justificat Aragonès, sobre el nou executiu.

Summary: ACTUALIZACIÓ:La CUP acusa JxCAT i ERC de "màxima claudicació" davant l'Estat amb el nou Govern i d'anar en el "camí oposat" a l'1-O


Adif ha licitat un contracte per redactar els projectes de millora de l’operativitat de les estacions de Castelldefels i Gavà. Amb un pressupost de 553.149 euros i un termini de redacció de sis mesos, el contracte definirà les actuacions en obra civil, a les vies, al sistema d’electrificació i a les instal•lacions de seguretat. En el cas de Castelldefels, l’objectiu és convertir la via 4 a ús general, per a què la via 2 passi a ser secundària, fet que permetrà apartar trens des de les vies generals sense provocar desperfectes. Pel que fa a Gavà, l’actuació consisteix en convertir les vies 1 i 2 en vies d’apartament, convertint les 3 i 4 en vies generals, alhora que es projecta un allargament de la via 5. En el cas de la remodelació de Gavà, el projecte també inclou una reforma de les andanes i una millora de l’accessibilitat. En conjunt, les operacions comportaran una modificació dels actuals enclavaments que gestionen tots els sistemes de trànsit a les estacions.  Segons informa Adif, també serà necessari reubicar les instal•lacions de seguretat i comunicacions, els aparells de via i també adaptar els equipaments del sistema d’electrificació. Les obres podran tenir el cofinançament del Mecanisme ‘Connectar Europa’.

Summary: Adif licita la redacció dels projectes per millorar el funcionament de les estacions de Castelldefels i Gavà


Les dones amb angina de pit tenen pitjor qualitat de vida que els homes. És la conclusió d'un estudi que compta amb la participació de l'Hospital de Sant Pau i que s'ha presentat al Congrés Europeu de Cardiologia que se celebra a Barcelona fins al 30 d'agost. Segons la investigació, una de les raons podria ser fisiològica, perquè les dones tenen una afectació coronària diferent, més freqüència de malaltia microvascular i menys arterioesclerosi coronària de vas gran que els homes. També s'apunta a una hipotètica raó de caire social, atès que la dona sol avantposar la família a la salut pròpia. Comparat amb els homes, les dones que van participar a l'estudi tenien més edat i prevalença similar d'hipertensió arterial i diabetis mellitus, taxes més altes d'insuficiència cardíaca, asma i hipertiroïdisme i una freqüència cardíaca més alta. Eren menys fumadores, tenien taxes més baixes de malaltia arterial perifèrica, malaltia pulmonar obstructiva crònica i infart de miocardi previ. Eren condicions mèdiques similars però es detectava, en canvi, que les dones tenien pitjor qualitat de vida. Els investigadors consideren que això podria ser perquè pateixen un enduriment de les artèries coronàries "probablement una mica diferent", en paraules de Xavier Garcia-Moll Marimon, cap de la Unitat d'Hospitalització del Servei de Cardiologia de l'Hospital de la Santa Creu i de Sant Pau i un dels autors de l'estudi.  Segons Garcia-Moll, les dones tenen més freqüència de malaltia coronària microvascular, és a dir, "plaques d'ateromes que afecte els vasos sanguinis petits del cor", a banda de menys plaques arterioescleròtiques en vas coronari gran que els homes. Segons els investigadors, aquest tipus d'angina de pit microvascular és més freqüent en dones que en homes, i ara com ara se'n desconeix la raó. Un altre factor a tenir en compte, tot i que només és una hipòtesi dels investigadors, podria ser de tipus social. "Les dones, tot i que es cuiden igual que els homes, sempre avantposen la família a la salut pròpia. Se solen responsabilitzar una mica de tot el que passa dins la llar i segueixen fent-ne les tasques tot i tenir la malaltia".

Summary: Les dones amb angina de pit tenen pitjor qualitat de vida que els homes, segons un estudi


El ministre d’Economia del govern espanyol, Luis de Guindos, ha admès aquest dilluns que Espanya podria incomplir l’objectiu de dèficit pel 2016 que li exigeix la Unió Europea, i que és del 4,6% del PIB. En declaracions a la premsa des de Brussel·les, on se celebra l’Eurogrup, De Guindos ha dit que confia que la xifra final de l’any passat “s’ajusti el màxim possible” a l’objectiu però ha reconegut que “pot haver-hi alguna variació” respecte a les previsions fetes fins ara. De Guindos ha dit, en tot cas, que de cara al 2017 l’evolució és “positiva” i que “és massa aviat” per dir que també s’incomplirà. La CE, en les seves previsions d’hivern, preveu que Espanya tanqui aquest any amb un dèficit del 3,5%, quatre dècimes més de l’objectiu marcat.  El ministre d’Economia espanyol ha defensat, també, que “encara és massa aviat” per valorar si la Comissió Europea podria exigir a Espanya noves retallades pels seus desviaments en el dèficit. En aquest sentit, ha dit que la “principal variació” està relacionada amb les “ajudes financeres” que tenen un “tractament específic” de Brussel·les a l’hora de comptabilitzar els números. Amb tot, De Guindos s’ha mostrat confiat que Espanya anirà “convergint cap a l’objectiu del 3,1%”, que és el que Brussel·les li exigeix per aquest any però que la pròpia CE no preveu que assoleixi fins el 2018.

Summary: De Guindos obre la porta a que Espanya incompleixi l’objectiu europeu de dèficit del 2016


Telefònica i Netflix han anunciat aquest dijous un acord global d'integració segons el qual tots els continguts de la multinacional nord-americana estaran disponibles a les plataformes de televisió i de vídeo de l'operadora  espanyola. Entre "una àmplia gamma d'iniciatives", a partir de "finals de 2018", els usuaris podran accedir a l'aplicació de Netflix a través dels descodificadors de televisió de Movistar TV i del servei de pagament sota demanda Movistar Play, tot a través de la factura de Telefònica. A més, l'operació preveu altres propostes com la incorporació de Netflix a alguns plans de dades mòbils que permeten als clients de Telefónica veure vídeo per streaming sense que suposi un consum sobre els seus paquets de dades estàndard. El president executiu de Telefònica José María Álvarez-Pallete ha valorat l'aliança i ha assegurat que "suposa un gran pas endavant en l'aposta de Telefónica per la innovació oberta i la col·laboració amb companyies líder de tot el món". "Volem oferir als nostres clients l'oferta de continguts més completa possible, ja sigui producció original de Telefònica o de tercers. L'acord amb Netflix contribuirà a reforçar aquest objectiu en totes les nostres plataformes multicanal".  "La possibilitat d'accedir als continguts de Netflix a través dels diferents canals de vídeo i televisió de Telefónica permetrà als usuaris poder gaudir de tots els seus continguts preferits en un sol lloc", ha assenyalat Reed Hastings, cofundador i conseller delegat de Netflix. "Milions de clients gaudiran d'aquest acord en els pròxims anys, clients que podran accedir fàcilment a les seves sèries i pel·lícules favorites de Netflix a través de les plataformes de Telefónica", ha afegit Hastings. L'acord també comprèn els serveis que les companyies ofereixen a Amèrica Llatina. Tal com han anunciat els responsables de les empreses, correspon a cada país anunciarà els detalls comercials del mateix a mesura que es vagin realitzant els llançaments en l'àmbit local. El compromís entre les dues companyies s'ha anunciat aquesta tarda través d'un vídeo al compte de Twitter de José María Álvarez-Pallete i Reed Hastings.

Summary: Telefònica integrarà Netflix a les seves plataformes de televisió i vídeo a finals d'any


51 persones de diverses nacionalitats han estat detingudes aquest dimecres al matí en un macrodispositiu policial contra diversos entramats criminals que controlen la venda i distribució a la via pública de cocaïna i heroïna al Raval. S'han fet entrades a 35 pisos i 5 locals, principalment al Raval de Barcelona, però també a Cornellà, Badalona i el Prat de Llobregat. Els més de mil efectius dels Mossos d'Esquadra, la Guàrdia Urbana de Barcelona i la Policia Nacional que han participat en l'operació Colisseu han comissat 60.000 euros i més de 5 kg de substàncies. La Policia Nacional investiga també algunes persones per delictes relacionats amb l'estrangeria. La investigació es manté oberta i per tant no es descarten més detencions.

Summary: 51 detinguts en el macrodispositiu policial contra la venda i distribució de cocaïna i heroïna al Raval


El Festival BBVA de Cinema de Muntanya de Torelló viu un moment de "consolidació i creixement". Així ho ha assegurat el seu director, Joan Salarich, qui ha explicat que enguany el certamen, que tindrà lloc de l'11 al 20 de novembre, incorpora noves sales de projecció i més activitats paral·leles. A més, la 34a edició també serà la més internacional de la història amb la projecció d'un total de 38 films provinents de 12 països, entre els quals destaca la Xina, que fins ara no havia participat mai al certamen. Seguint el model de l'any passat, el festival s'inaugurarà amb un espectacle que reunirà 15 escaladors catalans que alternaran entrevistes en directe amb projeccions d'imatges.  La cita ineludible dels amants del cinema i la muntanya escalfa motors a Torelló. De l'11 al 20 de novembre, el Festival BBVA de Cinema de Muntanya projectarà els millors films del món en alpinisme, escalada, esports d'aventura, etnografia i natura i retrà homenatge als grans noms de la muntanya. L'edició més internacional de la història  En la 34a edició del certamen es projectaran un total de 38 pel·lícules seleccionades després de tancar les inscripcions amb 134 produccions rebudes, la segona xifra més elevada de la història. Enguany, el certamen ha tocat sostre pel que fa a la varietat d'orígens, amb films que provenen de 28 països.  Com a novetat, dues produccions xineses passen a formar part de la programació oficial del Festival. Es tracta d''Himalaya: Ladder to paradise' que narra la història dels jove de la Tibet Climbing School, un centre de formació per culminar el cim més alt del món, i 'Mira', que explica la trajectòria d'una exguerrillera maoista que acaba competint en les millors ultrarails del món.  Una producció pròpia per inaugurar el festival  Seguint la línia de l'any passat, el festival proposa una espectacle de producció pròpia per inaugurar l'edició. Es tracta de 'Catalunya on the road', que reunirà damunt l'escenari el passat i el futur de l'escalada catalana amb una quinzena d'escaladors que alternaran entrevistes en directe amb projeccions d'imatges.  Entre els escaladors, hi haurà Sílvia Vidal, Joan Sardà, David Palmada, Pep Masip, o Armand Ballart, entre d'altres. L'acte tindrà lloc el divendres 11 de novembre a dos quarts de deu del vespre.  El Festival de Cinema de Muntanya de Torelló està coorganitzat per la Fundació Festival de cinema de Muntanya i per la Fundació Antigues Caixes Catalanes i el grup BBVA, format per BBVA i Catalunya Caixa. Aquest 2016 s'ha tornat a renovar el conveni de coorganització i patrocini. El festival compta amb un pressupost pròxim als 150.000 euros.

Summary: La 34a edició del Festival de Cinema de Muntanya de Torelló incorpora més sales de projecció i  activitats paral·leles